Povratnica iz New Yorka otvorila u Splitu trgovinu američkom odjećom (23/8/04) - 2004-08-22
Tina Stjepić: “Premda se ne radi o velikoj razlici s ostalom ponudom u Splitu, ja u jednom dijelu asortimana nudim veće brojeve"
Tina Stjepić, povratnica iz SAD-a, ovo je ljeto u jednoj od središnjih splitskih ulica otvorila prodavaonicu odjeće američkog podrijetla. Ova Splićanka diplomirala je antropologiju na Barnard Collegeu u sklopu sveučilišta Columbia u New Yorku. Tina Stjepić rođena je u Splitu i kao sedmogodišnja djevojčica sa roditeljima je preselila u New York. Na jednom od ljetovanja u Hrvatskoj na Hvaru prije četiri godine upoznala je sadašnjeg supruga tako da se odlučila prošle godine vratiti u rodni grad nakon diplome na University of Columbia. Kako je došlo do ideje da otvori prodavaonicu odjeće američkog podrijetla u Splitu? “Imala sam dosta slobodnog vremena nakon što sam se doselila u Split. U Splitu u prodavaonicama ima lijepe robe, ali razgledavajući dućane s mojom tetom koja je stasom punija osoba uvijek joj je bio problem naći komad odjeće koji bi joj odgovarao, a i često bi joj ja donijela nešto iz Amerike. Ja sam se navikla na moju američku robu i na zaštitne znakove. Uvijek kada bi se vratila iz Amerike prijateljice bi kazale kako im se sviđa moja odjeća. Naravno da dobre odjeće ima u Splitu, ali to je sve europska odjeća. Zbog tih stvari odlučila sam se otvoriti dućan i to samo s odjećom američkog podrijetla.” Tina kaže da prodaja u njezinoj prodavaonici ide dobro i da su kupci zadovoljni. “Prodajem američku robu s američkim stilovima. Premda se ne radi o velikoj razlici s ostalom ponudom u Splitu, osim što u jednom dijelu asortimana nudim veće brojeve. U obimu ponude u dućanu imam odjeću i za malo starije gospođe kao i za tinejdžere te muškarce. Moja je prodavaonica više sportskog tipa, ali nešto više rafinirana. O američkim iskustvima koje je iz SAD-a donijela u rodni grad je kazala: “Najviše razumijevanja i tolerancije. Među ljudima u Splitu ima dosta i razlike. Svatko može pogriješiti. Bez obzira na naš ponos, moramo znati priznati naše pogreške. Tako se ponašam. Ljudi su me dosta dobro prihvatili zbog toga!” Tina Stjepić kaže da joj nedostaju roditelji koji žive u New Jerseyu kao i prijateljice. Ističe da se navikla na američki način života. “Dosta naših ljudi u Americi koji nakon nekoliko mjeseci života u SAD-u zažele pojesti obične ćevape. Tako bih i ja u Splitu uživala u sushiju i u okusu indijske i meksičke hrane. Ja sam se navikla na to!”